RESOLUCIÓN do 15 de abril de 2025, da Dirección Xeral de Emprego Público e Administración de Persoal, pola que se ordena a publicación do Acordo do Consello da Xunta de Galicia polo que se autorizan os criterios de repartición e convocatoria do Fondo de Acción Social para o exercicio económico do ano 2024 relativos á axuda para a atención de persoas con discapacidade.
Consellería de Facenda e Administración Pública — III. Outras disposicións — 25/04/2025

A Lei 1/2012, do 29 de febreiro, de medidas temporais en determinadas materias do emprego público da Comunidade Autónoma de Galicia (DOG núm. 44, do 2 de marzo), establece no seu artigo 3.1: «suspéndese, para todo o persoal incluído no ámbito de aplicación desta lei, a convocatoria, a concesión ou o aboamento de calquera axuda derivada do concepto de acción social, así como calquera outra que teña a mesma natureza ou finalidade, excepto a axuda por persoa con discapacidade, que non poderá ser superior á contía de 180 euros mensuais por cada persoa, mentres estea en vigor esta lei».
En aplicación do dito precepto legal, o Consello da Xunta de Galicia, na súa reunión do 14 de abril de 2025, adoptou o acordo de autorizar os criterios de repartición e a convocatoria do Fondo de Acción Social para o exercicio económico do ano 2024.
O artigo 6 do Decreto 49/2024, do 22 de abril, polo que se establece a estrutura orgánica da Consellería de Facenda e Administración Pública (DOG núm. 81, do 24 de abril), atribúelle á Dirección Xeral de Emprego Público e Administración de Persoal a xestión do Fondo de Acción Social.
Visto o texto do acordo e en cumprimento das competencias conferidas,
Primeiro. Que se publiquen no Diario Oficial de Galicia como anexo desta resolución os criterios de repartición e a convocatoria do Fondo de Acción Social para o exercicio económico do ano 2024 relativos á axuda para a atención de persoas con discapacidade.
Segundo. Contra este acordo do Consello da Xunta de Galicia, que esgota a vía administrativa, poderá interporse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, que se contarán desde o día seguinte ao da súa publicación, de conformidade co disposto no artigo 10.1.a) e 46.1 da Lei 29/1998, do 13 de xullo, reguladora da xurisdición contencioso-administrativa. Igualmente, con carácter previo e potestativo, poderase interpor recurso de reposición ante o Consello da Xunta de Galicia no prazo dun mes, que se contará desde o día seguinte ao da súa publicación, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 15 de abril de 2025
O Fondo de Acción Social para o persoal empregado público está regulado na Lei 1/2012, do 29 de febreiro, de medidas temporais en determinadas materias de emprego público da Comunidade Autónoma de Galicia, que no seu artigo 3 posibilita o aboamento destas axudas para atender persoas con discapacidade a cargo nunha contía máxima de 180 euros mensuais por cada persoa causante. As axudas que se convocan son as correspondentes ao ano 2024 e están dirixidas ao persoal funcionario, incluído o persoal docente e o profesorado de relixión, ambos da Consellería de Educación, Ciencia, Universidades e Formación Profesional, ademais de a determinado persoal laboral do V Convenio colectivo único para o persoal laboral da Xunta de Galicia en situación de servizo activo no momento de presentación de solicitudes e ao persoal xubilado no ano 2024. Concretamente, o seu ámbito de aplicación subxectivo circunscríbese ao persoal funcionario que prestase servizos durante o ano 2024 nalgún dos órganos ou entidades da Administración xeral da Comunidade Autónoma de Galicia ou das entidades públicas instrumentais do sector público autonómico de Galicia enunciadas na letra a) do artigo 45 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, ademais de ao citado persoal docente non universitario e ao profesorado de relixión.
Ata a convocatoria de hai catro anos, o Fondo de Acción Social incluía unhas axudas que só chegaban en determinados supostos a unha cantidade en cómputo anual equivalente á máxima permitida de 180 euros mensuais. O acordo alcanzado na Comisión de Persoal que tivo lugar o día 23 de xullo de 2019 garante a concesión da axuda máxima de 2.160 euros anuais, equivalente á máxima permitida pola lei, a todas as persoas solicitantes, aínda que modulada, evidentemente, cos correspondentes rateos en función do momento de recoñecemento da discapacidade da persoa causante.
O Consello da Xunta de Galicia, oídas as persoas representantes das organizacións sindicais CIG, CC.OO., CSI-F e UGT, representadas na Mesa Xeral de Negociación dos Empregados Públicos, en virtude do establecido no artigo 13.2 da Lei 2/2015, do 29 de abril, do emprego público de Galicia, acorda autorizar os criterios de repartición e a convocatoria do Fondo de Acción Social para o exercicio económico do ano 2024 relativos á axuda para a atención de persoas con discapacidade.
Artigo 1. Obxecto
1. Este acordo ten por obxecto aprobar os criterios de repartición e a convocatoria do Fondo de Acción Social do persoal da Administración xeral da Comunidade Autónoma de Galicia e das entidades públicas instrumentais do sector público autonómico enunciadas na letra a) do artigo 45 da Lei 16/2010, do 17 de decembro, relativo á axuda para a atención de persoas con discapacidade correspondente ao ano 2024.
2. O importe da axuda será de 2.160 euros por persoa causante, con rateo da dita cantidade para o caso de que o recoñecemento ou cualificación da discapacidade se producise con posterioridade ao 1 de xaneiro de 2024 ou a convivencia non se mantivese durante todo o exercicio. A axuda aboarase na conta consignada para o ingreso da nómina.
3. Os créditos orzamentarios a que se imputa a axuda están consignados na aplicación 23 04 124A 162.04 dos orzamentos xerais da Comunidade Autónoma de Galicia para o ano 2025, que tamén se aplicará para o pagamento daquelas axudas denegadas en anos anteriores e recoñecidas posteriormente na vía administrativa ou xudicial.
Artigo 2. Ámbito de aplicación obxectivo
1. Poderán solicitar a axuda do Fondo de Acción Social as persoas empregadas públicas que prestasen servizos durante o ano 2024 nalgún dos órganos ou entidades a que se refiren as letras a) e c) do artigo 4 da Lei 2/2015, do 29 de abril, do emprego público de Galicia, e que teñan a condición de:
a) Persoal funcionario, incluído o persoal docente.
b) Persoal laboral do V Convenio colectivo único para o persoal laboral da Xunta de Galicia que se encontre nalgunha das seguintes situacións:
– Que teña a cargo unha persoa causante cun grao de discapacidade igual ou superior ao 75 % e con rendas superiores a 15.120 euros anuais no exercicio do ano 2023, en concepto de rendementos de traballo ou de prestación que teña tal consideración.
– Que cumpra os requisitos para ser beneficiario desta axuda e se lle denegase a prevista no artigo 35 do V Convenio colectivo.
– Que estivese adscrito a un posto de natureza fixa descontinua, caso en que terá dereito a percibir a parte proporcional da axuda correspondente aos períodos de inactividade.
c) Profesorado de relixión.
2. Quedan expresamente excluídos do ámbito de aplicación deste acordo:
a) O persoal funcionario cuxo cónxuxe teña a condición de persoal laboral e non estea incluído dentro da letra b) do punto anterior.
b) O persoal a que se refiren os artigos 9, 10, 11 e 12 da Lei 2/2015, do 29 de abril, do emprego público de Galicia, coa excepción do disposto para o persoal laboral na letra b) do punto anterior.
c) O persoal estatutario do Servizo Galego de Saúde, así como o persoal procedente do Hospital Médico-Cirúrxico Provincial de Santiago, Sanatorio Psiquiátrico de Conxo, Hospital Provincial Santa María Nai de Ourense, Hospital Municipal Nicolás Peña de Vigo, Hospital Xeral Provincial de Pontevedra, Hospital Psiquiátrico Provincial O Rebullón de Pontevedra e Hospital Militar da Coruña.
3. No suposto de que dúas persoas empregadas públicas tivesen a condición de persoas beneficiarias en relación coa mesma persoa causante, só unha delas terá dereito á axuda.
Artigo 3. Ámbito subxectivo
Terá a condición de persoa beneficiaria da axuda o persoal incluído dentro do ámbito obxectivo de aplicación deste acordo que no prazo de presentación de solicitudes cumpra os seguintes requisitos:
1. Que estea en situación de servizo activo no período de presentación de solicitudes, incluídos os supostos de incapacidade temporal e períodos de maternidade, paternidade, adopción, acollemento e risco de embarazo; en situación de suspensión de funcións ou de excedencia voluntaria con dereito a reserva de posto de traballo. Tamén o persoal adscrito a postos de natureza descontinua que se atope no período de inactividade, así como as persoas empregadas públicas que se xubilaron en 2024, en proporción ao tempo en que estiveron en activo.
2. Que conviva co cónxuxe, parella de feito, fillos/as ou ascendentes de primeiro grao por consanguinidade ou afinidade ou suxeitos a unha medida de apoio:
a) Que teñan unha discapacidade física, psíquica ou sensorial recoñecida polo organismo competente antes do 1 de xaneiro de 2025 nun grao igual ou superior ao 75 %.
b) Que teñan unha discapacidade física, psíquica ou sensorial recoñecida polo organismo competente antes do 1 de xaneiro de 2025 nun grao igual ou superior ao 33 % e inferior ao 75 % e perciban ingresos inferiores a 15.120 euros anuais no exercicio do ano 2023, en concepto de rendementos de traballo ou de prestación que teña tal consideración.
Artigo 4. Incompatibilidades
A presente axuda é incompatible coa percepción con cargo a unha mesma persoa causante doutras de natureza semellante concedidas pola Xunta de Galicia ou por outro organismo oficial ou empresa privada, incluída a prevista no artigo 35 do V Convenio colectivo, tanto se se percibiu como se, tendo dereito a percibila, non a solicitase.
Artigo 5. Solicitudes
A solicitude será única, con independencia do número de persoas causantes con discapacidade polas cales se solicita a axuda, e xerarase de forma telemática desde a internet: http://www.xunta.es/dxfp/fas.htm. Presentarase dentro do prazo dos dez días hábiles seguintes ao da publicación desta convocatoria no Diario Oficial de Galicia de forma dixital a través da sede electrónica da Xunta de Galicia (https://sede.xunta.gal/portada) mediante o trámite de solicitude xenérica, a través do servizo PR004A –Presentación electrónica de solicitudes, escritos e comunicacións que non conten cun sistema electrónico específico nin cun modelo electrónico normalizado– e dirixiranse á Consellería de Facenda e Administración Pública, unidade Dirección Xeral de Emprego Público e Administración de Persoal. No obxecto do asunto indicarase: «Convocatoria do Fondo de Acción Social do ano 2024». Xunto coa solicitude achegaranse tamén as copias auténticas dos documentos que se exixen e das certificacións que xustifiquen os feitos que se aleguen.
Artigo 6. Comprobación de datos e documentación que se debe xuntar coa solicitude
1. A condición de persoa beneficiaria exixirá acreditar as seguintes circunstancias: a identidade da persoa causante, o seu grao de discapacidade e a data de recoñecemento; a convivencia da persoa beneficiaria e da persoa causante; o parentesco ou suxeición a medida de apoio e, se é o caso, os rendementos do traballo da persoa causante.
Consultaranse automaticamente, sempre que as persoas interesadas e as persoas causantes así o autoricen na solicitude, os datos incluídos nos seguintes documentos elaborados polas administracións públicas:
a) DNI ou NIE da persoa con discapacidade causante da axuda.
b) Certificado de empadroamento da persoa beneficiaria e da persoa causante.
c) Recoñecemento do grao de discapacidade da persoa causante da axuda.
d) IRPF da persoa causante da axuda correspondente ao exercicio 2023.
2. No caso de non autorizar a consulta, deberán presentar os documentos oportunos xunto coa solicitude. Para tales efectos, deberanse xuntar con esta, segundo os casos, as copias que teñan a consideración legal de auténticas dos seguintes documentos:
a) Identidade da persoa causante: copia do DNI ou NIE.
b) Convivencia entre a persoa beneficiaria e a persoa causante: certificado de empadroamento.
c) Grao de discapacidade e data de recoñecemento: certificado do grao de discapacidade da persoa causante e da data de recoñecemento.
d) Parentesco ou suxeición a medida de apoio: o parentesco ou relación de parella de feito ou a medida de apoio poderase acreditar, segundo os casos, mediante copia de todas as follas do libro de familia onde consten asentos, certificado literal de nacemento da persoa solicitante ou da persoa causante, certificado de matrimonio ou de inscrición no rexistro de parellas de feito, ou certificado literal de inscrición da medida de apoio no Rexistro Civil.
e) No caso de persoas causantes cun grao de discapacidade inferior ao 75 %, certificado de imputacións do IRPF ou certificado da pensión de xubilación do exercicio do ano 2023.
f) No caso do persoal docente non universitario e profesorado de relixión da Consellería de Educación, Ciencia, Universidades e Formación Profesional, certificado da secretaría do centro de adscrición que acredite que teñen prestado servizos en tal condición no ano 2024 e que están en servizo activo no prazo de presentación de solicitudes.
3. As persoas interesadas que foron beneficiarias da axuda no exercicio 2023, salvo modificacións das circunstancias, estarán exentas de presentar a documentación indicada no punto anterior, excepto a sinalada na letra f).
Artigo 7. Documentación complementaria
Antes da publicación no Diario Oficial de Galicia do anuncio de exposicións das listaxes provisionais de persoas admitidas e excluídas, a Dirección Xeral de Emprego Público e Administración de Persoal poderá requirir calquera outra documentación complementaria que considere necesaria e, en todo caso, solicitará das unidades de persoal unha certificación que acredite, para o caso de persoas beneficiarias coa condición de persoal laboral, que non percibiron durante o exercicio de 2024 a axuda do artigo 35 do V Convenio colectivo, se é o caso, de que a solicitou, da data de solicitude e de que lle foi denegada polo órgano competente.
Artigo 8. Falsidades nas solicitudes
1. As solicitudes presentadas ao abeiro da presente resolución terán o carácter de declaración responsable segundo o disposto no artigo 69 da Lei 39/2015, do 1 de outubro, do procedemento administrativo común das administracións públicas.
De conformidade co dito precepto, a ocultación de datos, a falsidade na documentación achegada ou a omisión da requirida darán lugar á denegación da axuda solicitada ou á perda da concedida, coa devolución, neste último caso, das cantidades indebidamente percibidas, con independencia das responsabilidades que procederen.
2. Así mesmo, poderá dar lugar, logo da proposta favorable da Comisión de Seguimento deste acordo, á imposibilidade de solicitar as axudas do Fondo de Acción Social durante un prazo de 5 anos.
Artigo 9. Publicidade das listaxes provisionais e definitivas de persoas admitidas e excluídas
1. As persoas solicitantes poderán consultar a situación da súa solicitude nas listaxes provisionais e definitivas na páxina web da Dirección Xeral de Emprego Público e Administración de Persoal http://funcionpublica.xunta.es/?q=FAS, introducindo nos espazos habilitados para o efecto o NIF e o código de impresión da súa solicitude.
2. A Dirección Xeral de Emprego Público e Administración de Persoal publicará no Diario Oficial de Galicia o anuncio de exposición das listaxes provisionais de persoas admitidas e excluídas, con indicación neste último caso das causas de exclusión. As persoas interesadas terán un prazo de dez días hábiles desde a publicación do anuncio no DOG para formular as reclamacións que consideren pertinentes e emendar os defectos motivo da exclusión provisional.
3. A Dirección Xeral de Emprego Público e Administración de Persoal publicará no Diario Oficial de Galicia o anuncio da exposición das listaxes definitivas de persoas admitidas e excluídas, que determinará a estimación ou desestimación definitiva das solicitudes, con indicación da contía total da axuda.
4. A desestimación das solicitudes non esgota a vía administrativa e as persoas interesadas poderán interpor recurso de alzada ante a persoa titular da Consellería de Facenda e Administración Pública, que poderá presentarse no prazo dun mes ante a Dirección Xeral de Emprego Público e Administración de Persoal ou ante a propia persoa titular da Consellería de Facenda e Administración Pública.
5. O prazo máximo para resolver as solicitudes especificadas neste acordo será de seis meses, que se contarán a partir do día seguinte ao da finalización do prazo para reclamar contra as listaxes provisionais. O dito prazo poderá prorrogarse no caso de que o elevado número de solicitudes ou a concorrencia de circunstancias excepcionais así o requira. Se no prazo establecido non se resolvese o expediente, entenderase desestimada a solicitude.
Artigo 10. Renuncia ás axudas
A renuncia ás axudas solicitadas ao abeiro desta resolución só se poderá efectuar ata o remate do prazo de reclamación contra as listaxes provisionais.
Artigo 11. Axudas de anos anteriores
As axudas denegadas en anos anteriores e que como consecuencia de resolución xudicial ou administrativa sexan estimadas pagaranse co cargo ao presente Fondo de Acción Social.
Artigo 12. Pervivencia da axuda do artigo 35 do V Convenio colectivo único para o persoal laboral da Xunta de Galicia
O persoal funcionarizado que durante o ano 2024 estivese a percibir a axuda prevista no artigo 35 do V Convenio colectivo continuará percibíndoa.
Para tal efecto, a persoa interesada deberá solicitar a axuda á secretaría xeral técnica da consellería de destino no prazo dun mes desde a publicación das presentes bases. De cumprirse os requisitos para a súa percepción, a axuda será aboada, logo de resolución da dita secretaría xeral técnica, con efectos económicos do día 1 de xaneiro de 2025 e con cargo ao concepto orzamentario que recolla as obrigas establecidas no artigo 35 do V Convenio colectivo.
Artigo 13. Comisión de Seguimento
Constitúese unha comisión de seguimento encargada de realizar calquera interpretación ou aclaración das dúbidas que xurdan en relación con estas bases, que estará composta por un membro en representación de cada organización sindical e un número igual de membros en representación da Administración. A comisión estará presidida pola persoa titular da Subdirección Xeral de Réxime Xurídico e Relacións Laborais e a secretaría corresponderalle a unha persoa empregada pública da dita subdirección.